
O Volapükaflens Löfik ! 


Adel binon flodik e solöfik. Pliton obi mödo, bi binon del lefredik. 
Spatölo su veg e love yeb, logob diamoinis nenmödotik dis futs oba, e binob 
lekotenik. 


Id egetob penedi de flen Reinhard Haupenthal, kel efredükon obi vemo. 
Pos vob mödik, flen at ebükom samädis valik gaseda Rund um die Welt (= Zü 
Vol Lölik), kels pädabükons ünü yels 1888 - 1892. Flen Haupenthal penom :- 


"Medü vob at eplöpobs ad savön, ti ün minut lätikün, dokümi leveütik, kela 
rigädasamäds no plu dabinons löliko in bukem nonik. Danü samäds plödik, 
kobü samäds obik, eplöpob ad getön konleti fotografik lölöfik, kel äbinon stab 
debükota at. Id elautob ponuni stäänik tefü roul ela Siegfried Lederer, redakan, 
äsi tefü neods e zesüds Volapükava." 


Suäm buka löpik (kobü potafräd) binon : DM 288, kel binon fümiko 
mu jerik, ab obinon lediv jönik su bukaboed alik. 


Mobob, das komandols buki at bukemes, e pato niverabukemes; sekü 
atos, reidans valemo äsi studans mödik okanons fasiliko reidön e studön ninädi 
ota. 


Dönuob danis obsik ladöfikün flene Haupenthal demü keblünot völadik 
oma tefü jenav Volapüka. Ledanis ole, o flen gudik ! 


Valikosi Gudikün Oles ed Olikanes 


sedom l. 
Ga 

PLIN _SMALIK (XVI 
FA ANTOINE DE SAINT-EXUPÉRY 





Planet velid äbinon klu Tal. 


Tal no binon planet seimik ! Us numoy regis tumdegbal (no 
glömölo, fümo, regis nägärik), taledavanis velmil, tedanis zültummil, 
ludrinanis velbalion e laf, lupleidanis kiltumdegbalbalion, sevabo 
daülanis za telmilbalion. 


Ad givön ole suemodi dö greted Tala, osagob ole, das bü datuvot 
lektina, ämutoy kosididön, su löl kontinänas mäl, militi veratik 
lantärifilidanas foltummäldegtelmil lultumdegbal. 


Pelogöl de fagil, atos älabon vobedi magifik. Mufs milita at 
päleodükons äs uts baoleta lopa. Balido äbinos turn lantärifilidanas de 
Nula-Seleän e de Stralop. Poso utans, efilidöls lantäris okas, ämogoloms 
ad slipön. Täno änükömoms okaturno ini danüd lantärifilidans de 
Tsynän e de Sibirän. Poso id atans äklänedoms okis ini kulits. Täno 
äbinos turn lantärifilidanas de Rusän e de Lindän. Poso turn utanas de 
Frikop e de Yurop. Poso turn utanas de Sulüdamerop. Poso turn utanas 
de Nolüdamerop. E neai äpöloms tefü leod nüköma ini städ. Äbinos 
sublimik. 


Soaliks, filidan lantära teik de Nolüdapov, e calasvist omik 
lantära teik de Sulüdapov älifädoms trögalifi e nekälalifi : ävoboms 
naedis tel a yel. 


D ae n ae a a E E a e a a 
VÖDS BEVÜNETIK 


Bi Volapük binon neudik, nek senon, das pük netik semik 
dalabon buami gretikum love pük votik, bi vödem ona no gönon 
püki patik. Dido, ven logoy bagafi Volapükik, no laboy magädi 
vödema Latinik, ni Linglänik, ni Spanyänik, ni Grikänik. Laboy buo 
magädi vödema neudik. Danü sit Volapükik, kel flagedon vulavödi 
ad pavotafomön me foyümots e poyümots, dalaboy medi dialik tefü 
mek vödas neudik ad pagebön bevünetiko. 


E at no binon buam teik. 


Desin püka alik binon ad kuradükön tiki. Ven laboy vödis u 
Latinikis, u Grikänikis, kelis elogoy, e dido, kelis egeboy nen fuliko 
esuemön sinifis otas, no jenöfo tikoy, ab balugiko dönuoy fomis 
vödas negudiko pesuemölas. 


Samo, vöd " collaboration " binon komunik pükes anik, e 
mödikans gebons oni; too gebans liomödotik vero suemons sinifi 
vöda - li ? If viloy tradutön vödi at ini Volapük, fümo mutoy 
suemön sinifi ota, bi büä kanoy tradutön vödi at, mutoy bepenön 
oni. Pos bepenam somik, rivoy fomi bevünetik, nemo : kobovob. 


Ab taans teora at sunädo osagons : Binos neverätikos - 
fom " collaboration " binon jenöfo oto vöd bevünetik ! Si ! ab cifo 
in vol vesüdik; too no glömolsös, begö, das binons dils votik vola, 
e sevabo dil lofüdik, kel dalabon kulivi löliko difiki. 


Lesio - vöd vero bevünetik binon ut, kel dünon kulivis valik ! 
If tradutoy lartügili at ini pük netik, e poso leigodoy oni lä vödem 
rigik, ologoy samis mödik tradutoda/bepenama ya peklänölis. 
Pläam mögik binon Deutänapük, kel dalabon siti sümik. 


Ekö konot verik muadik, kel jonon, lio vöds nekösömik 
nämätükons utanis, kels suemons onis. Bü vigs anik, äbinob in 
malädanöp, no bi äbinob malädik, ab desinü logämavestig. Balan 
jikälanas us ituvof in mod seimik vödi : " exacerbate " - e medü vöd 
at älabof nämädi mödikum, ka svists votik, kels no esuemons vödi, 
e kels äkanons te niludön sinifi ota. Ab in Volapük nämät ofik 
nepubon, bi vöd Volapükik plänon sinifi, sevabo : badikumükön, keli 
alikan suemon. 


Sekü atos, kanoy suemön buami vödema neudik ko foms 
neudik in pük, bi binon pük vola lölik, e no te voladila patik. Buam 
votik, äs id elogobs, binon, das vöd alik muton koedön datikön obis 
tefü sinif ota : modü atos, siobs, das binobs balan komunanefa no 
te netas anik, ab vola lölik ! 


1I1:12:2001 


TÄVAVENTÜR IN _LAPÄN (IX) 


FA KARL MAY 
"Ospikob ko ol tefü din, dö kel nek dalon nolön bosi." 


Äpladob obi näi om e dogs, (nen kels Lapänan nonik lüvom 
ludomi okik), doseitons okis föfü obs. 


Lotäb it getom, if blibom dü tim lunikum, eki atas as kompenan 
fiedik e laidik. 


Bäldan seilöl älogedom dü timil foi ok : äjinom sukön nüdugi 
pötik e leno äropob me vöd semik mediti oma. Fino äprimom : 


"Härra, kanol - li seilön ?" 
"Si," ägesagob balugiko. 
"Ed i oseilol - li ?" 

"sj," 


"Kredob osi ole, bi eküpedob oli e kanob konfidön oli. Vilol - li 
fanön tifani pro ob ?" 


"Lio ? tifani? ob -li - - ?" äsäkob pestunölo. 


"Si, ol ! if lä obs dun badik ejenon, konoks (= reg) sedom 
soldatis, kels mutoms sukön dunani; ab tim vemo lunik mogolon, jüs 
efinükoms tävi lunik e täno tifan enepubom sis lunüp lü Norye (= 
Norvegän), lü top kelik no daloms sökön omi. I mans at selediko 
binoms saidiko visediks ad fanön eli samelats (= so Lapänan ai nemom 
oki; ab vöd <Lapänan> pacedom fa om ti as nofan); ek, kel sevom 
topädi gudikumo, ka oms." 


"Pebetifol - li ? " äsäkob. 


Logod oma, voto so flenik ävedon vemo lezunik. 

"Si," ägespikom, logedöl levutiko me logs smalik oma. 

"Fa kim ?" 

"No nolob osi." 

"Labol - li miniludi ?" 

"No." 

"Binos - li balan dünanas ola ?" 

"No." 

"Kis binos, kelos petifos ole ? Ren - li ?" 

"O härra, lio kanob-li-la nolön, va ren semik petifon-la obe ! 
Dalabob plu ka jibis mil, kelas nim seimik suvo mogolon. E ren, if 
petifon obe, no kodon doli somik obe. Leno, tif binon mödo badikum, 


bi defon obe mon, mon lemödik ! 


Ko vöds at äprimom ad drenön vemiküno. Ladäl cilik Lapänana 
no äkanon sufön peroti me taked manik. 


Nu äbüosenob jänami. Man, kel ifugom de obs, ebinom - li 
tifan ? Itüvom - li monaklänedöpi semik ela Pent? Fat Pent äbinom 
vemo liegik; ädalabom plu ka renis mil, as isagom obe anu; fümiko 
ifesepom moni mödik. 


Ven Lapänan visitom maketi u bali zifas nemödik, mekom, das 
suäm skinas e canas votik oma papelom me largentina-dalders düfik. 
Alyeliko mödots legretik largentina mufons modü at ini tops nelotik 
lenolüda, kö largentin nepubon, bi lödan Lapäna nesuvo u neai 
segivom dalderi, keli enüsumom. 

If sakil efulikon, sukom topi soalik in fot, in maräd u bevü klifs, kö 
klänedom elis <riksdaler> düfik, leseilom tefü atos e sävilupom kläni 
geranes okik te if senom, das dead nevitik nilon. Ad no perön monemi 
lölik oka pö datüvam fädik topa, dilom moni ini klänedöps mödikum, 
kelis kläno visitom semiknaiko ad klietön oki me lüloged liegotas okik. 
No seledo jenos, das Lapänan semik deadom süpo nen kanön bemalön 
klänedöpis, u jenos, das ots päbepenons so nekleiliko, das no 
pädatüvons fa röletans. Semikna i natajenots nosükons klänedöpis 
somik u kodons, das no kanoy rivön otis, e seko jenos, das suäms 
gretik paperons, tefü kels no kanoy spelön, das ai potuvons dönu. 
Soalöps natädik Lapäna binons spälakäd gianik, kel luslugon katädis 
lemödik. 


"Dalob - li säkön, moni liomödotik tefos ?" äsäkob bäldani. 
"Kvekte vuósà - sakils tel" ägespikom. 
"Iklänedol - li onis ?" 


"Si, härra, nolol, das men nonik dalon nolön, kö dalders 
seatons; no blod, no jimatan, no cils. I nolol, das ebinob in maket in 
<Enontekis>. Us eselob skinis mödik, fromadi mödik ed i glufis 
mödik, kelis dauts oba itrikofs. Änütökob obe utosi, kelosi änedob, e 
täno nog zu älabob sakilis tel pefulöl me largentin niedik. Ädelo, ven 
rens pätätons e klu lönikans obik no äkanons sökön obi, äsumob jukis 
obik ed älöpiogolob lü fyäll ad klänedön largentini. Gegolöl, älogob 
foginani, kel äslifom bevü klifs. Äpöjutob omi, ab ämofugom. Nu 
ägegolob lü klänedöp, äsesumob dönu moni ed äklänedob oni in top 
votik. Ab täno pos zeneit, ven äpöjutobs beri, dönu älogob foginani. 
Ätikob sunädo, das isukom - la largentini obik, ed äpöjutob omi. 
Änepubom. Nu ävisitob klänedöpi; largentin nog äbinon us, ab 
logedöl oti, ägetob flapi. Ädagikos vemo fo logs obik ed älefalob;, ye 
pos minut bal ya dönu äsevälöfikob. Mon obik pemoletiron, ed älogob 
tifani ya fagü ob, vifiküno flitöl love Iopme (= nif). Äpöjutob omi. 
Ästeifülom ad rivön flani votik ela kär (=belabäk) e seko äflekob obi lü 
slitaglad ad dekötön ome vegi. Sevob gladi at, ab zun ätrübükon 


logis obik, änelogob sliti ed äniniofalob - ven dönu ädagalob, 
äseatob in ludom obik ed älabob tabaki in nud. Ab tifan eskeapom." 


"No elesevol - li omi ?" 


"No. Ilovegolom po ob, nendas älogob omi. Äpolom 
nifamaskari, äs obs valik, dat no daflodobs logodis." 


"No eküpol - li nemu fomi oma ?" 


"Härra, neit ela Sammeland dulom du muls kil e pölükon logi. 
Nolüdalit äbinon so netakedik e flams ota äleliton love nif. Kim - li 
seko logom kuratiko ? Man äbinom peklotöl äs mans votik, samelats 
bal sümedon äs votik, if no seadom in tänad okik. No älesevoböv omi. 
If ol no oyufol obi, härra, neai okanob datüvön tifani e largentin nidik 
oba peperon !" 


"Ob - li ? Ob, lio okanob-la-li yufön oli, if igo soldats rega no 
frutoms oli ? Sevob läni at leiganemödiko ka etans, ed igo no labob 
nämädi, keli oms dalaboms tefü tifan." 


"Härra, pölol ! Binol gretikum ka samelats alik e neai elogoy is 
vafis somik, äs olikis. Tifan alik odredon oli. Id ebinol in läns fagik 
natädik, kö elärnol ad reidön vegedi fugana, äsä obs no kanobs dunön 
osi. Ol it ekonol ya dö indatyit badik, kelis esukols love bels e fälids ad 
desumön dönu omes skinis, kelis itifoms oles. Odugob oli lü veged 
tifana e nolob, if ulogol oni, das tifan no okanom skeapëön obis." 


Hm ! No ispetob konfidi somik. Pämirepütükoböv if 
äpromoböv fölön vipi oma, nendas äkanoböv fidunön osi; kodü atos 
ägespikob : 


"Átyats (fatil = fat löfik), binob nog du tim tu brefik in 
Sameland, vö ! no kredob, das okanob yufön oli." 


(Fövot ün mul balidkömöl). 

LÄRNOD FOLDEGZÜLID 
DIL BALID : TEAT E BIOSKOP 


Teatöps leigons ad uts länas votik. ab num onas no binon so gretik. Do pòp 
löfon mödikumo fredadramatis ka lopülis, i lops u baolets paplösenons. Mödo 
pöpedikums konsärts binons. pato ven musigals famik se foginän komons. 


In zifs valik bioskops dabinons ed in cifazifs binons vemo mödiks. Aniks 
binons so gütöfiks. das sümilons ad ledoms, e dajonons filmotis se läns valik. Plösen 
primon kösömiko zedelo e finikon zeneito. Ven galadaplösen jenon, nügolamons 
pamödükumons. 


Ven viloy komön pö teataplösen, zesüdos ad remön bilietis büo len gijät. bi 
pö maifükam teatöpa mens mödik kobikons, ed if mutoy stebedön jü timül lätik, 
seadöp igo no bal odabinon. Klülos, das seadöps pebuüköl binons uts mu nilü städ: 
staol, lojad. partär e bakun. Tead löpikün lülogamaspadäda panemon "parad" u 
"gokalecek". is seadöps nejerikün binons. No veütos, kiöpo seadöp binon: plösenot 
olanälükon fümiko lüloganefi de timül. kü körten palöpiotiron jü fin plösenota. 


Seadöps pebuüköl bioskopa binons taädo uts, kels binons fagiküns de skrin. 
DIL TELID : IN TEATỌÖP 


Labol - li seadöpis anik pro odel ? 

Pro plösenot - li poszedela u neita ? 

Pro ut poszedela. begö ! Viloböv labön seadöpis tel staola. if labol onis. 
Si ! tels dabinons zänodü ked : 'H' - ats plitons - li oli ? 

Gudö ! Liomödotiks frädons - li kobo ? 

Binos pesods degjöl pesodazims jöldeg pro seadöps tel. 








Isiö lü staol ! Pro galer : nedetiö ! e pro lojad e bakun : detiö ! 
Klotikipedöp : visü top at. Jonolsös bilietis olsik lecemagaledane - om odugom olis 
lü seadöps olsik . 

Bilietis olsik. begö ! Ked : 'M' nüms : deglul e degmäl Isiü l begs! EID) 


is labols programi . . . 

Süf balid ya efinikon. e lio ecedol - li oni ? 

Levemo gudik. o man ! No icedob. das teat Spanyänik öbinon so fäküköl. E 
hidramatans e jidramatans emagulons roulis oksik nedöfiko. 

Gudö ! Labobs timi ad smökön ün paud zigarüli: no sogo) - li obi lä atos ? 

Blesirö ! 


